Vertu með í MIFF á Íslandi Fjölmargir fjölmiðlar víða um heim hafa reynt að finna ísraelsku þjóðinni flest til foráttu . Almenningur situr því oft eftir með afskræmda mynd af þessu lýðræðisríki – halda að Ísraelar séu upp til hópa grimmir , miskunarlausir og hættulegir mannkyninu . En ef við leiðum hjá okkur eitt augnablik umfjallanir fjölmiðla um stríðið fyrir botni Miðjarðarhafs og beinum augum okkar dýpra inn í þjóðarsál Ísrael , stangast þau ótalmörgu afrek Ísraelsmanna á við þá slæmu ímynd sem hefur fengið að stimpla sig inn í huga margra . Luke Johnson , forseti Risk Capital Partners og Centre for Entrepreneurs , skrifaði nýlega í UK Sunday Times um Ísrael sem magnað land , iðandi af orku og sjálfstrausti , segull fyrir hæfileika og fjárfestingu – og suðupottur nýsköpunar . Það er ótal margt úr fréttum seinni hluta síðasta árs sem styður og undirstrikar orð hans . Afrek Ísraelsmanna rötuðu í fréttir á síðasta ári eins og reyndar ár hvert . Það er uppörvandi að sjá allt þetta jákvæða og uppbyggilega sem streymir frá þeim til heimsins , þótt reyndar finnist manni þakklætið stundum af skornum skammti . Eftirfarandi er aðeins brotabrot af því jákvæða sem þótti fréttnæmt frá Ísrael árið 2015 : Heilsufar Ísraelsmanna er í sjötta sæti á heimsvísu , fyrsti kvenkyns sendiherra Arabaríkis kynntur til leiks í Ísrael , háskólaútskriftum fjölgar um 500% síðan 1990 og heimildarmynd sem hampar stórmerkilegri sögu heilbrigðistækjaiðnaðains er sýnd um öll Bandaríkin . Vatnstækni Ísraels heldur áfram að bjarga mannslífum um víða veröld , fyrrum líðsforingjar í IDF gerast sjálfboðaliðar í fátækum löndum og Ísrael splæsir í gervihnött til að færa fátækum löndum internetið . Krabbameinsmeðferðarverkefni Ísraelsmanna vinnur alþjóðleg verðlaun , ísraelsk tækni vinnur til verðlauna í Bandaríkjunum fyrir snjallsíma sem greinir krabbamein og aðra sjúkdóma og gervilunga í fullri stærð sem hannað er af Ísraelum styður rannsóknir á loftmengun . Ísraelskt lyfjafyrirtæki minnkar einkenni þunglyndis um 50% og tíðni sjálfsmorðshugleiðinga um 75% á meðan Bandaríkjamenn og Suður-Afríkanar fjárfesta í ísraelskum heilbrigðislausnum . Ísraelar þróa táknmálskennsluforrit fyrir heyrnalausa og nýstárlegt snjallrúm frá Ísrael skráir upplýsingar um svefn þinn og lagar meira að segja kaffi . Góðar fréttir sem þessar eru bara dropi í hafið yfir afrek Ísraels á síðasta ári . Margir átta sig sem betur fer á sannleikanum ; þ.á.m . Jon Bon Jovi sem hóf fyrstu tónleika hljómsveitarinnar í Ísrael á því að segja 50.000 fagnandi Ísraelum , “ Ég hef beðið lengi eftir þessu ! ” Hann sagði að nýjasti smellurinn hans “ We Don’t Run ” , “ ætti að vera baráttusöngur Tel Aviv . ” Það er kannski ýmislegt í þessari upptalningu fréttaskota sem er á skjön við þá mynd sem víða er dregin upp af Ísrael . En ljóst er að allar þessar góðu og gildu fréttir um afreksríkið Ísrael fá hugsandi menn til að setja spurningamerki við öllum þeim slæma áróðri sem beinist gegn þjóðinni . Ekki er það þó líklegt , rökrétt né sögunni samkvæmt að illa innrættar þjóðir og hatursfullar ríkisstjórnir nái eða vilji yfirleitt láta svona mikið gott af sér leiða til heimsbyggðarinnar . Miðað við allt það góða sem kemur frá þessari umdeildu þjóð finnst mér rétt að hún fái að njóta vafans þegar stóru orðin falla í fjölmiðlum – enda hefur oftar en ekki komið í ljós að innistæðan fyrir þeim orðum hefur ekki verið til . ( Facebook-síðan „ Ógeðslega góðar fréttir “ var að stórum hluta kveikjan að þessum jákvæða pistli en þar má t.d. finna slóðir á allar þær fréttir sem minnst er á í þessum pistli , lesendum til nánari glöggvunar ) . Birtist á visir.is þann 20. janúar 2016 )